Priekšlikums atbilst arī Savienības iniciatīvām, kas īstenotas, reaģējot uz Covid-19 pandēmiju, un ar to jo īpaši atbalsta steidzamus pasākumus, kurus veic saskaņā ar Ārkārtas atbalsta instrumentu (ESI) , lai novērstu pašreizējās epidemioloģiskās krīzes sekas.

Ar to tiek īstenota militārās mobilitātes rīcības plānā noteiktā Komisijas apņemšanās izvērtēt, vai ir iespējams saskaņot PVN režīmu attiecībā uz aizsardzības pasākumiem, kas tiek īstenoti ES satvarā un NATO paspārnē.

Priekšlikums ir cieši saistīts ar grozījumiem PVN direktīvā un Akcīzes nodokļa direktīvā, kas pieņemti 2019. gada decembrī un papildina 2016. gada PVN rīcības plānu, kurā izklāstīti veidi, kā modernizēt PVN sistēmu, lai to padarītu vienkāršāku, noturīgāku pret krāpšanu un saimnieciskajai darbībai labvēlīgāku. Tas ir arī cieši saistīts ar 2021. gada jūlijā pieņemtajiem PVN direktīvas grozījumiem, ar ko ievieš atbrīvojumus attiecībā uz Savienības pasākumiem reakcijai uz Covid-19 pandēmiju, ar kuriem novērš pašreizējās epidemioloģiskās krīzes sekas.

2021. gada jūlijā Padome pieņēma grozījumus PVN direktīvā, ieviešot papildu atbrīvojumus attiecībā uz pasākumiem, ko Savienības līmenī veic reakcijai uz Covid-19 pandēmiju. Dalībvalstīm šie jaunie atbrīvojumi jāpiemēro ar atpakaļejošu spēku no 2021. gada 1. janvāra.

Akcīzes nodokļa direktīva kopš 1993. gada paredz līdzīgu atbrīvojumu no akcīzes nodokļa attiecībā uz tādu akcīzes preču pārvietošanu, kas paredzētas Ziemeļatlantijas Līguma organizācijas (NATO) dalībvalstu bruņotajiem spēkiem.

PVN direktīva kopš 1977. gada paredz atbrīvojumu attiecībā uz preču piegādēm un pakalpojumu sniegšanu jebkuras dalībvalsts, kura ir Ziemeļatlantijas Līguma puse, bruņotajiem spēkiem, kas piedalās kopējā aizsardzības pasākumā ārpus savas valsts. Šis atbrīvojums tika noteikts, lai risinātu situācijas, kurās ieņēmumu un izdevumu plūsma ir pārtraukta, jo PVN par šādām preču piegādēm un pakalpojumu sniegšanu parasti veido ieņēmumus tajā valstī, kurā bruņotie spēki atrodas, nevis to izcelsmes valstī. Tas ir viens no atbrīvojumiem, kas atrodami PVN direktīvas 151. pantā.

Ar šo priekšlikumu tikai groza atbrīvojuma sertifikātu, kas nepieciešams, lai praksē piemērotu atbrīvojumus no PVN, bet negroza pašu atbrīvojumu darbības jomu. Tāpēc nav nekādas ietekmes uz Savienības budžetu.

Pirms Komisija ierosināja ieviest atbrīvojumu no PVN preču piegādēm un pakalpojumu sniegšanai saistībā ar aizsardzības pasākumiem ES regulējumā, Komisija apkopoja speciālās zināšanas, apspriežoties ar Eiropas Ārējās darbības dienesta (EĀDD) un Eiropas Aizsardzības aģentūras (EAA) pārstāvjiem, kā arī ar aizsardzības ekspertiem, kas sniedz atbalstu PVN nākotnes attīstības grupas dalībniekiem. Attiecībā uz atbrīvojumu, kas ierosināts saistībā ar reakciju uz Covid-19 pandēmiju, Komisija paļāvās uz publiski pieejamo informāciju par epidemioloģisko situāciju, kā arī uz attiecīgajiem pieejamajiem zinātniskajiem pierādījumiem par pašreizējo Covid-19 pandēmiju. Attiecībā uz šo priekšlikumu, ar kuru īsteno šos atbrīvojumus, papildu speciālās zināšanas nebija vajadzīgas.

Ar šo priekšlikumu īsteno tikai praktiskos pasākumus, kas vajadzīgi šo jauno atbrīvojumu no PVN netraucētai piemērošanai praksē.

PVN nākotnes attīstības grupas ietvaros notika apspriešanās ar dalībvalstīm, kurās kopumā apstiprinājās, ka ir jārīkojas ES līmenī, ieviešot atbrīvojumu no PVN ar ES ietvaros veiktiem aizsardzības pasākumiem saistītām preču piegādēm un pakalpojumu sniegšanai, kas līdzinās atbrīvojumam attiecībā uz preču piegādēm un pakalpojumu sniegšanu saistībā ar NATO aizsardzības pasākumiem saskaņā ar PVN direktīvas 151. panta 1. punkta c) un d) apakšpunktu.

Priekšlikums ir saskaņā ar proporcionalitātes principu, jo tajā paredzētā rīcība nesniegsies tālāk par to, kas ir nepieciešams tādu Līguma mērķu īstenošanai, kuri saistīti ar vienotā tirgus sekmīgas darbības nodrošināšanu un pakāpenisku kopējās aizsardzības politikas izstrādi KDAP ietvaros. Šis priekšlikums attiecas uz praktiskiem aspektiem, ko rada Savienības un NATO aizsardzības pasākumiem piemērojamo atbrīvojumu piemērošanas jomas saskaņošana, kā arī jaunu atbrīvojumu ieviešana saistībā ar Savienības pasākumiem reakcijai uz Covid-19 pandēmiju, kurus jau ir pieņēmusi Padome, un minētajam būs tikai minimāla ietekme uz nodokļa bāzi.

Lai papildinātu PVN un akcīzes nodokļa režīma savstarpēju pielāgošanu attiecībā uz ES un NATO satvarā īstenotiem aizsardzības pasākumiem, kas veikta, izdarot grozījumus PVN direktīvā un Akcīzes nodokļa direktīvā, kā arī lai ļautu praktiski piemērot atbrīvojumus, kuri ieviesti PVN direktīvā, lai atbalstītu Savienības pasākumus reakcijai uz Covid-19 pandēmiju, ir nepieciešami atbilstoši pielāgojumi PVN īstenošanas regulā. Dalībvalstis to nevarētu izdarīt, rīkojoties atsevišķi. Lai veiktu pielāgojumus, ir nepieciešams Komisijas priekšlikums grozīt PVN īstenošanas regulu.

•Īstenošanas plāni un uzraudzīšanas, izvērtēšanas un ziņošanas kārtība

Komisija uzraudzīs ierosināto pasākumu īstenošanu kā daļu no saviem pienākumiem nodrošināt ES PVN un akcīzes nodokļu jomas tiesību aktu pareizu piemērošanu.

•Detalizēts konkrētu priekšlikuma noteikumu skaidrojums

Ar priekšlikuma 1. un 2. pantu PVN īstenošanas regulas II pielikumā paredzēto PVN un/vai akcīzes nodokļa atbrīvojuma sertifikātu aizstāj ar jaunu redakciju, kura aptver arī preces un pakalpojumus, kas paredzēti kādas dalībvalsts bruņoto spēku, kuri piedalās Savienības darbībā citā dalībvalstī saskaņā ar KDAP, oficiālai lietošanai, kā arī preces un pakalpojumus, ko iegādājas Eiropas Komisija vai jebkura Eiropas aģentūra vai struktūra, kura pilda savus uzdevumus, ar mērķi šo sertifikātu izmantot reakcijai uz Covid-19 pandēmiju. PVN direktīvas grozījumu spēkā stāšanās grafika dēļ priekšlikumam ir pievienotas divas PVN un/vai akcīzes nodokļa atbrīvojuma sertifikāta versijas. Priekšlikuma I pielikumā paredzētais sertifikāts, kurā ir iekļauta aile par atbrīvojuma saņēmējām struktūrām, kas veic uzdevumus reakcijai uz Covid-19 pandēmiju, stāsies spēkā nekavējoties. No 2022. gada 1. jūlija tas tiks aizstāts ar priekšlikuma II pielikumā iekļauto redakciju, kurā pievienota aile par darbībām saskaņā ar KDAP. Neatkarīgi no Apvienotās Karalistes izstāšanās no Savienības tiks saglabāta II pielikumā iekļautā aile, kas attiecas uz Apvienotās Karalistes bruņotajiem spēkiem, kuri izvietoti Kipras salā. Ievērojot Izstāšanās līgumu un jo īpaši Protokolu par Suverēnajām bāzu teritorijām Kiprā, Suverēnajām bāzu teritorijām un tajās piemēro Savienības tiesību aktu noteikumus par apgrozījuma nodokļiem, akcīzes nodokļiem un citiem netiešajiem nodokļiem, kas pieņemti saskaņā ar LESD 113. pantu, un Apvienotā Karaliste izdod atbrīvojuma sertifikātus pēc atļaujas saņemšanas no Kipras Republikas.

2022/0002 (NLE)

Priekšlikums

PADOMES ĪSTENOŠANAS REGULA,

ar ko groza Īstenošanas regulu (ES) Nr. 282/2011 attiecībā uz PVN un/vai akcīzes nodokļa atbrīvojuma sertifikāta atjaunināšanu

EIROPAS SAVIENĪBAS PADOME,

ņemot vērā Līgumu par Eiropas Savienības darbību,

ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu un jo īpaši tās 397. pantu,

ņemot vērā Eiropas Komisijas priekšlikumu,

tā kā:

(1)Direktīva 2006/112/EK un Padomes Direktīva 2008/118/EK tika grozītas ar Padomes Direktīvu (ES) 2019/2235, ar kuru tika ieviesti atbrīvojumi no PVN un akcīzes nodokļa saistībā ar aizsardzības pasākumiem, kas veikti Savienības satvarā. Dalībvalstīm šie atbrīvojumi bija jāpiemēro no 2022. gada 1. jūlija.

(2)Direktīva 2006/112/EK tika turpmāk grozīta ar Padomes Direktīvu (ES) 2021/1159, ar kuru tika ieviesti jauni atbrīvojumi no PVN saistībā ar pasākumiem, kas Savienības līmenī veikti reakcijai uz Covid-19 pandēmiju. Dalībvalstīm šie atbrīvojumi bija jāpiemēro ar atpakaļejošu spēku no 2021. gada 1. janvāra.

(3)Padomes Īstenošanas regulas (ES) Nr. 282/2011 II pielikumā ir sertifikāts, kas paredzēts, lai apstiprinātu, ka konkrēts darījums atbilst atbrīvojumam no PVN un/vai akcīzes nodokļa saskaņā ar Direktīvas 2006/112/EK 151. pantu. Lai dalībvalstis varētu piemērot jauno atbrīvojumu no PVN saistībā ar aizsardzības pasākumiem un atbrīvojumus no PVN saistībā ar pasākumiem, kas Savienības līmenī veikti reakcijai uz Covid-19 pandēmiju, minētais sertifikāts ir jāpielāgo.

(4)Attiecībā uz jaunajiem atbrīvojumiem no PVN saistībā ar pasākumiem, kuri Savienības līmenī veikti reakcijai uz Covid-19 pandēmiju saskaņā ar Direktīvu 2006/112/EK, sertifikāts būtu jāgroza, lai tajā kā atbrīvojuma saņēmēju struktūru iekļautu Komisiju vai jebkuru Eiropas aģentūru vai struktūru, kas veic uzdevumus reakcijai uz Covid-19 pandēmiju. Šajā nolūkā Īstenošanas regulas (ES) Nr. 282/2011 II pielikums būtu jāgroza no 2021. gada 1. janvāra.

(5)Attiecībā uz jauno atbrīvojumu no PVN saistībā ar aizsardzības pasākumiem, kuri veikti Savienības satvarā, sertifikāts būtu jāgroza, lai tajā kā atbrīvojuma saņēmēju struktūru iekļautu Komisiju vai jebkuru Eiropas aģentūru vai struktūru, kas veic uzdevumus reakcijai uz Covid-19 pandēmiju, kā arī dalībvalstu bruņotos spēkus, kuri piedalās Savienības darbībā saskaņā ar kopējo drošības un aizsardzības politiku. Šajā nolūkā Īstenošanas regulas (ES) Nr. 282/2011 II pielikums būtu jāgroza no 2022. gada 1. jūlija.

(6)Tāpēc Īstenošanas regula (ES) Nr. 282/2011 būtu attiecīgi jāgroza,